Lisa 1

Kaitseväe juhataja käskkirjaga kinnitatud

Kaitseväe distsiplinaarmäärustiku juurde

**Distsiplinaarkinnipidamise kohaldamise ja täideviimise kord**

**§ 1. Distsiplinaarkinnipidamise alused**

1. Distsiplinaarkinnipidamine on kaitseväelase suhtes kohaldatav meede:
	1. distsiplinaarsüüteo jätkuva toimepanemise tõkestamiseks;
	2. kaitseväelasest tema enda tervisele, elule või varale tuleneva vahetu ohu tõrjumiseks;
	3. kaitseväelasest teise isiku tervisele, elule või varale tuleneva ohu tõrjumiseks.
2. Distsiplinaarkinnipidamist võib kohaldada kõigi kaitseväelaste suhtes sõltumata kaitseväelase ametikohast või auastmest.

**§ 2. Distsiplinaarkinnipidamise kohaldamine**

1. Distsiplinaarkinnipidamise kohaldamise õigus on:
	1. sõjaväelist auastet omaval asutuse juhil;
	2. Kaitseväe struktuuriüksuse ülemal;
	3. väeliigi ülemal;
	4. sõjaväepolitsei ülesandeid täitval kaitseväelasel;
	5. laevakomandöril Kaitseväe laeval.
2. Kui kaitseväelane viibib väljaspool oma tavapärast rahuaja ametikoha asukohta ja esineb alus tema suhtes distsiplinaarkinnipidamise kohaldamiseks, on distsiplinaarkinnipidamise kohaldamise õigus peale eelmises alapunktis toodud ametiisikute:
	1. ametikoha asukoha struktuuriüksuse ülema määratud tegevväelasel;
	2. rahvusvahelise sõjalise operatsiooni piirkonnas Kaitseväe juhtaja määratud kaitseväelasel;
	3. laevakomandöril Kaitseväe laeval, kui kaitseväelane ei ole laeva meeskonna liige.

**§ 3. Teavitamine distsiplinaarkinnipidamise kohaldamisest**

Distsiplinaarkinnipidamise kohaldamisest tuleb viivitamata teavitada distsiplinaarkinnipidamisele määratud kaitseväelase sõjaväelise auastmega ülemat.

**§ 4. Distsiplinaarkinnipidamise kohaldamine kõrgemal auastmel olevale kaitseväelasele**

Distsiplinaarkinnipidamise õigusega isik võib kohaldada distsiplinaarkinnipidamist ka temast kõrgemal auastmel olevale kaitseväelasele.

**§ 5. Distsiplinaarkinnipidamise kestus**

Kaitseväelast, kelle suhtes distsiplinaarkinnipidamist kohaldatakse, ei või kohtu loata kinni pidada üle 48 tunni.

**§ 6. Distsiplinaarkinnipidamise kohaldamine**

Distsiplinaarkinnipidamise kohaldamisel distsiplinaarkinnipidamise kohaldaja:

1. teostab kaitseväelase kinni pidamise;
2. teatab kaitseväelasele kinnipidamise põhjuse;
3. vajadusel kaasab kinnipidamise teostamisse teisi kaitseväelasi;
4. annab kaitseväelasele võimaluse teatada distsiplinaarkinnipidamise kohaldamisest tema valitud isikule;
5. määrab kinnipidamiskoha;
6. koostab distsiplinaarkinnipidamise kohaldamise protokolli (lisa 5);
7. tutvustab kaitseväelasele tema õigusi ja tema suhtes kohaldatavaid

piiranguid;

1. korraldab distsiplinaarkinnipeetava kaitseväelase tervisliku seisundi kontrolli;
2. annab kaitseväelasele võimaluse kirjalike selgituste andmiseks;
3. võimaldab kaitseväelasel tutvuda distsiplinaarkinnipidamise protokolliga ning teha distsiplinaarkinnipidamise tingimuste, käigu ja tulemuste ning protokolli kohta taotlusi ning protokollib need;
4. annab kaitseväelase üle kinnipidamiskambri eest vastutavale kaitseväelasele kambrisse paigutamiseks, vajadusel osaleb kambrisse paigutamisel.

**§ 7. Vahetu sunni kasutamine distsiplinaarkinnipidamise kohaldamisel**

Distsiplinaarkinnipidamise kohaldamisel võib kasutada vahetut sundi käesoleva määrustiku lisas 4 sätestatud korras.

**§ 8. Distsiplinaarkinnipeetud kaitseväelase tervisliku seisundi kontrollimine**

1. Distsiplinaarkinnipeetavale teostatakse tervisliku seisundi kontroll arsti või õe poolt.
2. Vajadusel toimetatakse kaitseväelane raviasutusse või kutsutakse kiirabi.
3. Tervisliku seisundi kontrollimine ja selle tulemus kajastatakse „Distsiplinaarkinnipidamise kohaldamise protokollis“.

**§ 9. Kaitseväelase õigused tema suhtes distsiplinaarkinnipidamise kohaldamisel**

1. Kaitseväelasele, kelle suhtes kohaldatakse distsiplinaarkinnipidamist antakse:
	1. teada distsiplinaarkinnipidamise põhjusest;
	2. võimalus teatada distsiplinaarkinnipidamisest tema valitud isikule;
	3. võimalus selgituste andmiseks;
	4. võimalus esitada vaie Haldusmenetluse seadustikus sätestatud korras või kaebus halduskohtule;
	5. võimalus tutvuda distsiplinaarkinnipidamise kohaldamise protokolliga ning teha distsiplinaarkinnipidamise tingimuste, käigu ja tulemuste ning protokolli kohta taotlusi, mis protokollitakse.
2. Kui kaitseväelane, kelle suhtes kohaldatakse distsiplinaarkinnipidamist keeldub distsiplinaarkinnipidamise kohaldamise protokollile alla kirjutamast, tutvustatakse kaitseväelasele distsiplinaarkinnipidamise kohaldamise protokolli sealhulgas tema õigusi ja tema suhtes rakendatavaid piiranguid vähemalt kahe tunnistaja juuresolekul ning tehakse protokolli vastav märkus, millele lisatakse tunnistajate andmed ja allkirjad.

**§ 10. Turvakontrolli tegemine**

1. Distsiplinaarkinnipidamisel tehakse esimesel võimalusel kinnipeetud kaitseväelasele turvakontroll.
2. Turvakontrolli teeb üldjuhul tegevväelane, kes on kinnipeetud kaitseväelasega samast soost, samasoolise tegevväelase puudumisel arst või õde.
3. Kui see on vajalik vahetu ohu tõrjumiseks, võib turvakontrolli teha tegevväelane, kes ei ole isikuga samast soost.
4. Turvakontrolli teostamisel on õigus kasutada vahetut sundi seni, kuni see on eesmärgi saavutamiseks vältimatu.

**§ 11. Kinnipeetu asjade läbivaatuse tegemine**

1. Enne kinnipidamiskambrisse paigutamist tehakse kinnipeetud kaitseväelase asjade läbivaatus.
2. Kinnipeetud kaitseväelasel on õigus viibida asjade läbivaatuse juures.
3. Tegevväelane võib asjad läbi vaadata kinnipeetud kaitseväelase juuresolekuta, kui see on vajalik vahetu ohu tõrjumiseks või kui kaitseväelane teadlikult takistab asjade läbivaatust.
4. Asjade läbivaatusel on õigus kasutada vahetut sundi seni, kuni see on eesmärgi saavutamiseks vältimatu.
5. Asjade läbivaatus protokollitakse vastavalt käesoleva määrustiku lisale 8.

**§ 12. Distsiplinaarkinnipidamise tingimused**

1. Distsiplinaarkinnipidamisel viibivat kaitseväelast hoitakse Kaitseväe kinnipidamiskambris.
2. Kui Kaitseväe julgeolekualal puudub kinnipidamiskamber või distsiplinaarkinnipidamist on vajalik kohaldada asutuse, mille koosseisus on sõjaväeliste auastmetega isikud paiknemiskohas ja kaitseväelase toimetamine lähimasse kinnipidamiskambrisse ei ole distsiplinaarkinnipeetava poolt vastupanu osutamise või distsiplinaarkinnipeetava haigusseisundi tõttu võimalik, võib distsiplinaarkinnipidamise kohaldamise õigusega ülem otsustada distsiplinaarkinnipidamise kohaldamise Kaitseväe julgeolekualal paiknevas ruumis, mis vastab alljärgnevatele nõuetele:
	1. ruumis peab olema minimeeritud kaitseväelase enese, teise isiku või vara kahjustamise võimalus; soovitavalt võiks ruumis olla tugevdatud uks ja distsiplinaarkinnipidamise kohaldamise ajal sisustus puududa;
	2. ruumis peab olema võimalus aktiivse kaitse vahendi kasutamiseks;
	3. ruumis peab olema võimalus distsiplinaarkinnipeetava pidevaks jälgimiseks;
	4. ruumis viibimine ei tohi kahjustada distsiplinaarkinnipeetava tervist ja inimväärikust.
3. Eelmises punktis nimetatud ruumis võib kaitseväelast kinni pidada kuni 24 tundi.
4. Kui väliõppuse või väliharjutuse ajal tekib vajadus kaitseväelase suhtes distsiplinaarkinnipidamise kohaldamiseks ja kaitseväelase toimetamine lähimasse kinnipidamiskambrisse ei ole distsiplinaarkinnipeetava poolt vastupanu osutamise või distsiplinaarkinnipeetava haigusseisundi tõttu võimalik, võib distsiplinaarkinnipidamise kohaldamise õigusega ülem otsustada distsiplinaarkinnipidamise kohaldamise välitingimustes Kaitseväe sõidukis või telgis või elamiskonteineris või elamissoojakus teiste kaitseväelaste pideva järelevalve all. Vältida distsiplinaarkinnipeetava kaitseväelase poolt enese või teise isiku elu või tervise või vara kahjustamist.
5. Välitingimustes võib distsiplinaarkinnipidamist kohaldada kuni 12 tundi.

**§ 13. Distsiplinaarkinnipidamisel viibiva kaitseväelase jälgimine**

Distsiplinaarkinnipidamisel viibivat kaitseväelast jälgitakse visuaalselt või valveseadmetega tema ohutuse tagamiseks. Tema tervise halvenemisel kutsutakse kohale tervishoiutöötaja.

**§ 14. Distsiplinaarkinnipidamisel viibiva kaitseväelase õigused**

Distsiplinaarkinnipidamisel viibival kaitseväelasel on õigus:

1. kohtlemisele, mis austab tema inimväärikust ning tagab, et distsiplinaarkinnipidamine ei põhjusta talle rohkem kannatusi või ebameeldivusi kui need, mis paratamatult kaasnevad kinnipidamisega;
2. saada tavapärast toitu;
3. kasutada tervishoiuteenust.

**§ 15. Distsiplinaarkinnipidamisel viibiva kaitseväelase suhtes kohaldatavad piirangud**

1. Distsiplinaarkinnipidamisel viibival kaitseväelasel on keelatud:
	1. tarbida alkoholi ning narkootilise, psühhotroopse ja muu sarnase toimega aineid;
	2. rikkuda kambrikaaslaste või kinnipidamise hoone rahu, pidada mis tahes vormis sidet teises kambris viibiva isikuga;
	3. takistada kambri jälgimist;
	4. takistada kinnipidamist valvaval kaitseväelasel kohustuste täitmist ja häirida teisi kinnipeetuid;
	5. rikkuda kambrit või selle sisustust;
	6. suitsetada;
	7. kasutada ebatsensuurseid väljendeid, solvata kinnipidamist valvavat kaitseväelast või vahtkonda või teisi isikuid;
	8. muul moel vägivaldselt või vääritult käituda.
2. Distsiplinaarkinnipidamisel viibiv kaitseväelane on kohustatud:
	1. täitma õigusaktide, käesoleva määrustiku, arestimaja sisekorraeeskirja ja arestimaja päevakavaga ettenähtud nõudeid;
	2. alluma vastuvaidlematult kinnipidamist valvava kaitseväelase seaduslikule korraldusele;
	3. viivitamatult teatama kinnipidamist valvavale kaitseväelasele kõikidest asjaoludest, mis võivad ohustada arestimaja julgeolekut, sisekorda või tema enda või teise isiku elu või tervist;
	4. suhtuma heaperemehelikult tema valduses olevatesse esemetesse;
	5. järgima vormikandmise reegleid;
	6. hoolitsema isikliku hügieeni eest, hoidma puhtust kambris ja arestimaja teistes ruumides.

**§ 16. Vahetu sunni kasutamine distsiplinaarkinnipidamise kohaldamisel**

Distsiplinaarkinnipidamise kohaldamisel kasutatakse vahetut sundi korrakaitseseaduses ja käesoleva määrustiku lisas 4 sätestatud korras.

**§ 17. Kaitseväelase vabastamine distsiplinaarkinnipidamiselt**

Kaitseväelane vabastatakse distsiplinaarkinnipidamiselt, kui distsiplinaarkinnipidamise alus on ära langenud ja kaitseväelasele ei ole määratud distsiplinaararesti.

**§ 18. Distsiplinaarkinnipidamisel viibitud aja arvamine distsiplinaararesti aja hulka**

1. Kui kaitseväelast karistatakse distsiplinaararestiga distsiplinaarsüüteo eest, mille tõkestamiseks kohaldati tema suhtes distsiplinaarkinnipidamist, arvatakse distsiplinaarkinnipidamisel viibitud aeg distsiplinaararesti aja hulka.
2. 24 tunnile distsiplinaarkinnipidamisele vastab üks päev distsiplinaararesti.